تونا بولقارجاسی و یا تونا بولقار تورکجه‌سی، تورک دیلینین اسکی دؤنملرینده تونا ساحه‌سینده دانیشیلمیش و یازیلمیش اولان تاریخی دؤنملریندن بیریدیر. آلتائیستیک و تطبیقی تورک دیلی آراشدیرمالارینا گؤره بوگونکو تورک دیلی و لهجه‌لری، چوواش تورکجه‌سی ایستیثنا اولماقلا، بیر (z) و (ş) دیلی اولان پروتوتورکجه‌یه گئدیب چاتیر. بیر تورک دیلی اولان، یالنیز (z) یئرینه (r) و (ş) یئرینه (l) قویان چوواش تورکجه‌سی پروتوتورکجه‌یه دئییل، یئنه بیر (r) و (l) دیلی اولان پروتوچوواش و یا پروتوبولقارجایا گئدیب چاتیر. کوبان، ایدیل (وولگا) و تونا بولقارلارینا عایید دیل ملزمه‌سی چوخ دئییل. کوبان بولقارجاسی حاققینداکی معلوماتیمیزی داها چوخ 13-نجو عصیردن اؤنجه بو دیلدن ماجار دیلینه داخیل اولان 300 دن آز کلمه‌لره بورجلویوق. تونا بولقارجاسی حاققینداکی معلوماتیمیز دا گونوموزه قدر گلیب چاتان لاکین یالنیز محدود بیر شکیلده اولان دیل ملزمه‌سینه دایانماقدادیر. بونونلا بیرلیکده، بو دیل ملزمه‌سی تونا بولقارجاسینین ماهیتینی و اونون کوبان و ایدیل بولقارجاسینا یاخینلیغی باره‌ده کیفایت قدر آشکارائدیجی‌دیر.